कावेरी जल मसले से प्रभावित क्षेत्र में विधानसभा की 49 सीटें थीं। यहां भी भाजपा की सीटें पिछली बार की तुलना में बढ़ कर 3 से 8 हो गईं और कांग्रेस की 23 से घट कर 10 रह गईं। हां, कांग्रेस का वोट ज़रूर ढाई प्रतिशत बढ़ा। कावेरी जल क्षेत्र में जेडीएस को फ़ायदा मिला। उसकी सीटें 21 से बढ़ कर 27 हो गई। वोट भी क़रीब तीन प्रतिशत बढ़ा। कर्नाटक में ऐसी 82 सीटें हैं, जिनके चुनाव नतीजे दलित वोट से तय होते हैं। 2013 में भाजपा इनमें से सिर्फ़ 9 जीती थी। इस बार 31 जीत गई। कांग्रेस पिछली बाद 49 जीती थी, मगर इस बार 34 पर ही जीती। 78 सीटें ऐसी हैं, जिनका फ़ैसला अल्पसंख्यक मतदाताओं के रुख से तय होता है। पिछली बार इनमें से भाजपा को 19 मिली थीं। इस बार 36 मिल गईं-यानी क़रीब दुगनी। कांग्रेस को पिछली बार इनमें से 45 मिली थीं। इस बार 35 ही मिली हैं। कर्नाटक के शहरी इलाकों की 71 में से 35 सीटें इस बार भाजपा ने जीती हैं। पिछली बार उसे सिर्फ़ 15 मिली थीं। कांग्रेस शहरों में 42 से घट कर 30 पर आ गई है। सो, बावजूद इसके कि कांग्रेस का बीजगणित बेहतर है, उसे 2019 का अपना अंकगणित ठीक से साधना होगा।(